A KIRÁLY KORONÁJA

(Nacsinák Gergely András: Cserebere)

1. Egy A4-es lap közepére rajzold le a király koronáját a szöveg leírása szerint! A mese szövegéből gyűjts ki minél több információt és rajzold a korona köré Hetedhétország térképét!

2. Gyűjtsd ki a szövegben szereplő mesebeli lényeket! Mindegyik mellé írj egy mesecímet, amiben korábban már találkoztál a szereplővel!

3. Vajon ki lehet a mesebeli halász? Gyűjts meséket, amiben szerepel halász! Milyen emberként ábrázolják ezek a mesék a halászt?

4. A hal motívum az ókeresztény korban a keresztények titkos jelképe volt.

A hal görögül ikhthüsz, a szót mozaikszóként használva: IKHTHÜSZ = Ieszousz Khrisztosz, Theou Üosz, azaz magyarul Jézus Krisztus, Isten fia, Megváltó.

A halászat az apostoli munka jelképe: Péter (Simon), András, Jakab, János halász volt.

"Amikor a Galileai-tenger partján járt, meglátta Simont és Andrást, Simon testvérét, amint hálót vetettek a tengerbe, mivel halászok voltak; és így szólt hozzájuk Jézus: Kövessetek engem, és én emberhalászokká teszlek titeket. (Mk 1,16-17)

A Galilei-tóban a tanítványok hiába próbálnak halat fogni, de aztán "megállt Jézus a parton, a tanítványok azonban nem tudták, hogy Jézus az. Jézus megkérdezte tőlük: Fiaim, nincs valami ennivalótok? Így válaszoltak neki: Nincs. Ő pedig ezt mondta nekik: Vessétek ki a hálót a hajó jobb oldalán, és találtok. Kivetették tehát, de kivonni már nem tudták a rengeteg hal miatt.

(Jn. 21:4-6)

5. Értelmezd ezt az állítást: „jószerivel mindenki mesebeli lény”. Egyetértesz vele? Miért igen/nem?

6. „A következő héten már a halász ült a trónon, a kristályablakos palotában. Sárkányszarv-kupából itta a szódát.”

Meséld el, szerinted hogyan végzett a halász a sárkánnyal! Segített neki valaki? Erővel vagy furfanggal harcolt? Rajzolj legalább 4 képkockából álló képregényt, amiben a halász és a sárkány harcát ábrázolod!

7. Mit gondolsz, mi történt a királlyal, hogyan élt, mivel foglalkozott?